ЛIыхъужьым и фэеплъу
Лэскэн муниципальнэ куейм хыхьэ Ерокъуэ къуажэм щекIуэкIащ мотокроссымкIэ республикэ чемпионат зэIуха. Ар ирагъэхьэлIат ТекIуэныгъэ Иныр илъэс 68-рэ щрикъум. Спортсменхэр щIэбэнащ Совет Союзым и ЛIыхъужь Мэсей Аслъэнджэрий и фэеплъу ягъэува саугъэтым.
Зэпеуэр яублэн и пэ, Мэсей Аслъэнджэрий и фэеплъым деж чемпионатыр Iэтауэ къыщызэIуахащ. Абы кърихьэлIащ район администрацэм и унафэщI Кебеков Валерэ, Урысей ДОСААФ-м и Къэбэрдей-Балъкъэр, Осетие Ищхъэрэ-Алание щIыналъэ къудамэхэм я унафэщIхэу Iэщын Юрэ, Бедоев Руслан, КъБР-м и спортым и ветеранхэм я советым и унафэщI Къуэдзокъуэ Анатолэ, Зауэмрэ лэжьыгъэмрэ я ветеранхэм я район советым и тхьэмадэ Табыхъу Борис, къуажэм и нэхъыжьхэр, школхэм я егъэджакIуэхэмрэ еджакIуэхэмрэ.
Кебеков Валерэ къыщыпсалъэм къыхигъэщащ Совет Союзым и ЛIыхъужь Мэсей Аслъэнджэрий куейри, республикэри, къэрал псори зэрыгушхуэ цIыхухэм зэращыщыр. Хэкупсэ нэсу, лъахэм и хъумакIуэ къэмылэнджэжу щыта Аслъэнджэрий ТекIуэныгъэм и махуэ лъапIэр къэблэгъэным махуэ 78-рэ иIэжу дунейм ехыжащ. Абы и цIэр Налшыкрэ Нарткъалэрэ я уэрамхэм, езыр къызыдэкIа къуажэм и школым фIащащ.
— Дэ адэкIи а лIыхъужьым и щIыхьыр тхъумэнущ, — жиIащ Кебековым, — хабзэ тхуэхъуа мы чемпионатыр зэхэдублэхукIи, ди лъахэгъум лIыхъужьыгъэрэ хахуагъэу хэлъахэр дигу къэдгъэкIыжынущ. Дэри къытщIэхъуэ щIэблэми Хэкур фIыуэ лъагъуным и щапхъэ тхуэхъунущ ар.
ЛIыхъужьым и фэеплъым удз гъэгъахэр тралъхьа нэужь, чемпионатыр къызэIуахащ. Ныпыр яIэтыну лъагъэсащ зэхьэзэхуэм хэта нэхъыщIэ дыдэхэм. КъБР-м и спортсменхэм нэмыщI, зэпеуэм кърихьэлIащ Осетие Ищхъэрэ-Алание республикэм, Ставрополь крайм я лIыкIуэхэри.
Зэхьэзэхуэр удэзыхьэхыу, нэгузыужьу екIуэкIащ. Iэмал зэмылIэужьыгъуэхэр трассэм къыщызыгъэсэбэп спортсменхэр нэхъри ягъэгушхуэрт гуфIэгъуэм зэщIиIэтауэ абы кIэлъыплъхэм я Iэгуауэм. Мыбдеж щыплъагъурт текIуэныгъэм щIэбэнхэм я ерыщагъ телъыджэр.
ЕхъулIэныгъэ зыIэрызыгъэхьа спортсменхэм медалхэр, щIыхь тхылъхэр, ахъшэ саугъэтхэр иратащ.
ГуIэтыж Залинэ,
Лэскэн муниципальнэ куейм и щIыпIэ администрацэм и пресс-IуэхущIапIэм и лэжьакIуэ.
